<classify> WIZARA ya Afya, Maendeleo ya jamii, Jinsia, Wazee na Watoto imewataka wadau wanaosimamia mpango wa kujikinga na maambukizi ya ugonjwa wa ebola kutowatia hofu wananchi kuhusu maambukizi ya ugonjwa huo, badala yake watoe elimu sahihi ya jinsi ya kujikinga na kujua dalili zake.Mganga Mkuu wa Serikali, Profesa Mohamed Kambi amesema hayo wakati akizungumza na timu ya usimamizi wa afya mkoa Kigoma alipofanya ziara ya kukagua namna mkoa ulivyojipanga katika kudhibiti maambukizi ya ugonjwa wa ebola ambao kwa sasa upo Mashariki ya Jamhuri ya Kidemokrasi ya Congo DRC.Muhimu ni kushirikisha jamii katika kudhibiti ugonjwa huo usiingie nchini, elimu sahihi ya dalili na njia za kujikinga itolewe badala ya kutoa taarifa ambazo zitawatia hofu wananchi wakashindwa hata kushiriki kutoa taarifa wanapoona dalili za ugonjwa huo,amesema.Akitoa taarifa kwa Mganga Mkuu wa serikali katika ziara hiyo, Mganga Mkuu wa mkoa Kigoma, Dk.Paul Chaote amesema hadi sasa hakuna mtu yeyote ambaye ameshapatikana na dalili za ugonjwa huo na mkoa umechukua tahadhari mbalimbali ikiwemo kuendesha mafunzo kwa watoa huduma 146, mikutano ya hadhara ya wananchi na kutenga maeneo ambayo watapatiwa huduma wagonjwa watakaobainika na dalili za ugonjwa huo.Dk.Chaote amesema pia timu ya afya ya mkoa kwa kushirikiana na vyombo vya ulinzi na usalama mkoani humo wamebainisha na kuyatambua maeneo ambayo yatapewa kipaumbele katika kuweka udhibiti wa wageni wanaoingia mkoani humo, ingawa bado zipo njia za panya nyingi ambazo zinaweza kupitisha wageni kutoka Burundi na DRC bila kufanyiwa ukaguzi.Mkuu wa wilaya Kigoma, Samson Anga akizungumza kwa niaba ya Mkuu wa mkoa Kigoma, Emmanuel Maganga alisema hatua zimeanza kuchukuliwa ikiwa ni pamoja na kukutana na viongozi wa dini, viongozi wa siasa na viongozi wa kimila ambao wanayo nafasi kubwa kudhibiti ugonjwa huo mkoani Kigoma.  <topic>: KITAIFA 